Á mánudaginn í síðustu viku , þann 6. febrúar , héldum við upp á Dag leikskólans . Við skelltum okkur öll saman út , drógum íslenska fánan á hún og fórum í göngutúr um hverfið . Þess má geta að fáninn vakti eftirtekt og var fólk að velta fyrir sér af hverju væri flaggað og gaf það tækifæri til umræðna um Dag leikskólans . Þetta var í tíunda sinn sem Dagur leikskólans er haldinn hátíðlegur í leikskólum landsins , en 6. febrúar árið 1950 stofnuðu frumkvöðlar leikskólakennara fyrstu samtök sín . Leikskólar landsins hafa á undanförnum árum haldið upp á dag leikskólans með margbreytilegum hætti og þannig stuðlað að jákvæðri umræðu um leikskólastarfið . Dagur leikskólans er samstarfsverkefni Félags leikskólakennara , Félags stjórnenda leikskóla , mennta - og menningarmálaráðuneytis , Sambands íslenskra sveitarfélaga og Heimilis og skóla – landssamtaka foreldra .